চাচা একবার ভুল করে অনেক রাতে নামাজ পড়তে মসজিদে গিয়েছিলেন। তখন তার বয়স আঠারো-উনিশ হবে। দেখতে সুদর্শন। টকটকে অ্যাপেলের মতো চোয়াল। তিনি যে পথ দিয়ে যাচ্ছিলেন সে পথের মাঝে একটা পুরনো বাড়ি ছিলো। সে বাড়িতে থাকে একটা জিন। তাও মেয়ে জিন। চাচাকে দেখে সে জিন চলে এসেছে। তাকে নিয়ে যাবে। চাচা জিনের সাথে এক ঘন্টাব্যাপী ধস্তাধস্তি করে। সেখান থেকে ফিরে আসে। এই গল্প তিনি অনেকবার শুনিয়েছেন। শাহেদেরও ভালো লাগে। কিন্তু আজ মায়ের কথা শুনে দাদুর, জাইলা চাচার কথা বারবার মনে পড়ছে।